Diari Oficial de la Generalitat Valenciana


Sumari del DOGV 9097, del 01-06-2021 (2021/5984)

RESOLUCIÓ de 27 de maig de 2021, de la Conselleria d'Educació, Cultura i Esport, per la qual convoquen dotze beques per a la realització de pràctiques professionals en les dependències de la Direcció General de Política Lingüística i Gestió del Multilingüisme.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9097

Data del DOGV
:   01-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/5984


Data del document
:   27-05-2021

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 27 de maig de 2021, de la Conselleria d'Educació, Cultura i Esport, per la qual convoquen dotze beques per a la realització de pràctiques professionals en les dependències de la Direcció General de Política Lingüística i Gestió del Multilingüisme. [2021/5984]  
La Generalitat està fortament compromesa a potenciar la formació de les persones joves llicenciades o graduades. És per això que, en el marc de la política dirigida a la integració, la millora i l'especialització de persones titulades universitàries que han finalitzat els estudis en dates recents, la Conselleria d'Educació, Cultura i Esport convoca la concessió de beques amb la finalitat de completar la seua formació i l'especialització professional dins de l'àmbit de l'Administració pública valenciana.  
Amb aquesta finalitat, la Conselleria d'Educació, Investigació, Cultura i Esport, mitjançant l'Ordre 87/2016, de 21 de desembre, de 2016 (DOGV 7945, 28.12.2016), va aprovar les bases reguladores i el procediment general per a la concessió d'aquestes beques.  
La Generalitat ha previst, en els pressupostos de 2021, una línia pressupostària per a la dotació suficient d'aquestes ajudes.  
Per això, d'acord amb el que indica l'ordre que estableix les bases de la convocatòria, i segons l'article 17 de la Llei 38/2003, de 17 de novembre, general de subvencions (LGS), la disposició final primera del Reglament de la Llei general de subvencions, aprovat pel Reial decret 887/2006, de 21 de juliol, i la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions; i d'acord també amb el que estableix l'article 7.3 del Decret 132/2009, de 4 de setembre, del Consell, pel qual es regula la concessió de beques, i d'acord amb la proposta del director general de Política Lingüística i Gestió del Multilingüisme, de data 27 d'abril de 2021, resolc:  
  
Primer. Convocatòria  
D'acord amb el que estableix l'Ordre 87/2016, de 21 de desembre, de 2016 (DOGV 7945, 28.12.2016), i especialment els articles 6, 7 i 8, es convoquen, per a l'exercici de 2021, 12 beques per a la realització de pràctiques professionals en les dependències de la Direcció General de Política Lingüística i Gestió del Multilingüisme.  
  
Segon. Beques convocades  
Es convoquen 12 beques per a la realització de pràctiques professionals en promoció lingüística, de les modalitats següents:  
- 3 beques de la modalitat B. Traducció al valencià o del valencià.  
  
- 3 beques de la modalitat C. Traducció a l'anglés o de l'anglés.  
- 2 beques de la modalitat D. Dret.  
- 3 beques de la modalitat G. Comunicació audiovisual.  
- 1 beca de la modalitat H. Publicitat.  
En el cas que no hi haja candidats suficients per a cobrir les beques oferides d'una modalitat, la comissió avaluadora pot assignar aquestes vacants a una altra modalitat seguint l'ordre establit a continuació.  
  
De la mateixa manera, en el cas que, una vegada assignades les beques, es produïsca una vacant i no hi haja candidats en la borsa de la modalitat corresponent, d'acord amb l'article 10.7 de l'ordre de bases, la Direcció General podrà assignar la beca vacant a una altra modalitat, seguint l'ordre establit en aquest punt, sempre que tinga borsa amb candidats.  
L'ordre a seguir per a l'assignació de les beques vacants entre modalitats en les dues situacions anteriors és:  
- Si la vacant es produeix en la modalitat B, s'assignarà segons l'ordre de les modalitats següent: C, D, G i H.  
- Si la vacant es produeix en la modalitat C, s'assignarà segons l'ordre de les modalitats següent: B, D, G i H.  
- Si la vacant es produeix en la modalitat D, s'assignarà segons l'ordre de les modalitats següent: G, H, B, i C.  
- Si la vacant es produeix en la modalitat G, s'assignarà segons l'ordre de les modalitats següent: H, B, C i D.  
- Si la vacant es produeix en la modalitat H, s'assignarà segons l'ordre de les modalitats següent: G, B, C i D.  
  
Tercer. Requisits de les persones sol·licitants  
Les persones sol·licitants han de tindre, en la data de finalització del termini de presentació de sol·licituds, aquests requisits:  
a) No ser major de trenta-cinc anys.  
b) Estar en possessió del títol de grau que indica l'article 4 de l'ordre de bases per a cada modalitat, o una titulació equivalent d'acord amb els plans d'estudis vigents, i que no hagen passat més de cinc anys des que el va obtenir. Els títols per a cada modalitat són:  
- Modalitat B: Filologia Catalana.  
- Modalitat C: Filologia Anglesa o Traducció i Interpretació.  
- Modalitat D: Dret.  
- Modalitat G: Comunicació Audiovisual.  
- Modalitat H: Publicitat.  
c) Estar en possessió del certificat de nivell C2 de coneixements de valencià expedit per la Junta Qualificadora de Coneixements de Valencià o equivalents, d'acord amb el que estableix l'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
d) No haver sigut beneficiari de beques de pràctiques professionals en la Generalitat per un període igual o superior a trenta-sis mesos.  
e) No estar incurs en les prohibicions per a obtenir la condició de beneficiari, establides en l'article 13 de la Llei 38/2003, de 17 de novembre, general de subvencions.  
No podran optar a aquestes beques les persones que, en el moment de publicar-se la convocatòria, ja estiguen gaudint d'una beca de pràctiques professionals en la Generalitat, llevat que concórreguen a la mateixa beca de què estan gaudint o que queden menys de dos mesos perquè finalitze.  
  
Quart. Dotació econòmica  
L'import global màxim destinat a la concessió de les beques que es convoquen serà de 163.704,96 euros, el qual serà finançat a càrrec de la línia S6954, Formació en lingüística aplicada, aplicació pressupostària 06.50.39.371.79 del capítol IV del pressupost de la Generalitat.  
  
L'import màxim per a 2021 és de 54.568,32 - del pressupost de la Generalitat de l'any 2021, de la línia S6954, Formació en lingüística aplicada, del programa 422.50.  
La dotació econòmica restant, 109.136,64 ?, queda supeditada a l'existència de crèdit adequat i suficient en el pressupost de la Generalitat per a l'exercici 2022.  
  
Cinqué. Duració de la beca  
El període de duració de la beca és de dotze mesos, prorrogable fins a un màxim de dotze mesos més, segons el que estableix l'article 5 de les bases reguladores.  
  
Sisé. Import de les beques i pagament  
L'import de la beca és de 1.088,43 - (mil huitanta-huit euros amb quaranta-tres cèntims) bruts mensuals, de conformitat amb la Resolució de 5 de febrer de 2021, de la Conselleria d'Hisenda i Model Econòmic, per la qual s'estableix la quantitat mensual de percepció en l'exercici 2020 i la quantitat inicial de percepció per a l'exercici 2021, de les beques sotmeses a l'àmbit d'aplicació del Decret 132/2009, de 4 de setembre, del Consell.  
Aquesta quantitat inicial de 1.088,43 euros per a 2021 haurà de ser incrementada anualment, si s'escau, aplicant el mateix increment global previst per a la despesa del sector públic valencià en la llei de pressupostos de cada any, d'acord amb el que disposa l'article 17.1 del Decret 132/2009, de 4 de setembre, del Consell.  
La quantia de la beca es pagarà a la persona beneficiària d'acord amb el que disposa l'article 7 de l'ordre que aprova les bases reguladores. Sobre aquest import haurà de realitzar-se la retenció a compte de l'Impost sobre la Renda de les Persones Físiques i les altres que, si escau, corresponguen, així com la cotització a la Seguretat Social en els termes establits en el Reial decret 1493/2011, de 24 d'octubre.  
  
Seté. Termini de presentació i forma de presentació de sol·licituds  
Les persones aspirants a obtenir una beca han de presentar les sol·licituds i la informació requerida exclusivament per via electrònica i d'acord amb el que indica l'article 8 de les bases reguladores.  
La persona sol·licitant ha de disposar de signatura electrònica, per mitjà d'un certificat reconegut per a ciutadans emés per l'Agència de Tecnologia i Certificació Electrònica (www.accv.es) o del DNI electrònic.  
Amb la sol·licitud, s'han d'emplenar de forma íntegra els formularis del currículum disponibles en la seu electrònica, a fi de poder obtenir la baremació inicial dels mèrits adduïts en el currículum a partir de la informació que s'aporta.  
El formulari de sol·licitud incorpora una declaració responsable per mitjà de la qual el o la sol·licitant manifesta, sota la seua responsabilitat, que totes les dades incloses en la sol·licitud i en el currículum que adjunta són certes i que posseeix la documentació que ho acredita, i queda a disposició de la Generalitat per a la comprovació, el control i la inspecció posteriors que es consideren oportuns. La inexactitud, la falsedat o l'omissió, de caràcter essencial, en qualsevol dada o manifestació de la declaració responsable esmentada, i també la falta d'acreditació dels requisits exigits, determinaran la impossibilitat de continuar en la convocatòria.  
El termini de presentació de sol·licituds serà de 15 dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.  
El formulari de la sol·licitud està disponible en el lloc web de la Generalitat Valenciana: www.gva.es. Hi ha informació detallada i l'enllaç a la sol·licitud en la pàgina de beques de la Direcció General: http://www.ceice.gva.es/web/dgplgm/beques.  
Quan es faça públic el resultat de la baremació inicial dels mèrits detallats en el currículum, la comissió avaluadora ha d'assenyalar també el nombre de sol·licitants que hauran de presentar la documentació acreditativa dels mèrits, i també el termini per a fer-ho. Aquesta documentació és la següent:  
a) Titulació exigida.  
b) Expedient acadèmic compulsat, amb la nota mitjana oficial.  
c) Documentació acreditativa de tots els mèrits al·legats en el currículum.  
d) Si és el cas, la documentació que acredite trobar-se en algun dels supòsits establits en l'apartat 2 de l'article huité, que determinen la preferència de la concessió de la beca en cas d'empat en la valoració.  
  
Tots els documents han de ser originals o fotocòpies compulsades.  
  
En aquesta presentació dels documents, si algun sol·licitant presenta algun imprés o alguna documentació per qualsevol altre mitjà que no siga la seu electrònica de la Generalitat o bé en un registre diferent del Registre General de la Conselleria d'Educació, Cultura i Esport, ho ha de comunicar a la Subdirecció General de Política Lingüística i Gestió del Multilingüisme, per mitjà d'un correu electrònic a l'adreça upkhkvnpjvhawwupdqve@xak.zd. El correu ha de contindre escanejada la documentació presentada, amb el registre d'entrada alternatiu.  
  
  
Huité. Criteris de valoració de les sol·licituds  
1. Els criteris que s'han d'aplicar per a la baremació de les sol·licituds són els que estableix detalladament l'article 11 de les bases reguladores. Són els següents:  
A. Expedient acadèmic: inclou l'expedient acadèmic (fins a 10 punts) i altres títols acadèmics oficials que no constituïsquen un requisit per a la concessió (fins a 3 punts).  
B. Coneixements de valencià (fins a 1,5 punts): es valoren els certificats expedits per la JQCV de Llenguatge administratiu, Llenguatge als mitjans de comunicació i Correcció de textos.  
C. Coneixement d'idiomes de la Unió Europea (fins a 1 punt): cada nivell superat, d'acord amb el MCER, val 0,20 punts.  
D. Coneixements addicionals: experiència professional (fins a 2 punts) i cursos de formació directament relacionats amb l'objecte de la beca (fins a 4 punts).  
E. Altres mèrits (fins a 2 punts): màster directament relacionat amb l'objecte de la beca i coneixement d'aplicacions informàtiques d'anàlisi documental.  
F. Entrevista (fins a 7 punts).  
2. En cas d'empat, es resoldrà a favor de la persona que ha acreditat el reconeixement de l'òrgan competent de tindre acreditada una diversitat funcional, ser víctima de violència de gènere o d'accions terroristes, de conformitat amb la normativa vigent que siga aplicable en cada un d'aquests supòsits. En els altres casos d'empat, així com quan persistisquen en els casos de diversitat funcional, víctimes de violència de gènere o d'accions terroristes, es considera primer el candidat o candidata que tinga la màxima puntuació obtinguda per apartats del barem, en aquest ordre: E, A, D, C, B, F.  
  
Nové. Resolució i notificació de la concessió  
El termini màxim per a dictar i notificar la resolució sobre les sol·licituds formulades serà de tres mesos comptadors des de l'endemà de la finalització del termini de presentació de les sol·licituds, i es procedirà segons el que s'estipula en l'article 10 de les bases de la convocatòria.  
  
Segons l'article 10.3 de les bases, les informacions referents a aquest procediment es publicaran en la pàgina de beques de la Direcció General de Política Lingüística i Gestió del Multilingüisme: http://www.ceice.gva.es/web/dgplgm/beques.  
  
Deu. Règim normatiu europeu  
L'article 2 de les bases reguladores de la convocatòria estableix que, tenint en compte el caràcter d'aquestes ajudes i el fet que van dirigides a un col·lectiu que no exerceix cap activitat econòmica, aquestes beques, per la mateixa naturalesa dels beneficiaris a qui van destinades, queden excloses de l'aplicació del principi d'incompatibilitat amb el Mercat Comú, formulat en l'article 107 del Tractat de funcionament de la Unió Europea, i no n'és, per tant, obligatòria la notificació a la Comissió Europea, de conformitat amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
  
Onze. Desplegament  
Es delega en el director general de Política Lingüística i Gestió del Multilingüisme la facultat de concedir i denegar les beques i se l'autoritza perquè dicte les resolucions necessàries per a l'execució d'aquesta resolució.  
  
Dotze. Tractament de dades personals  
La gestió de les beques objecte de la convocatòria requereix el tractament de dades personals de les persones sol·licitants de la beca i representants, així com dels membres de la comissió d'avaluació i de tercers, en els termes següents:  
a) Responsable del tractament: Conselleria d'Educació, Cultura i Esport.  
b) Categoria i origen de les dades a tractar: dades personals identificatives, de contacte, econòmiques, acadèmiques i professionals, i de qualsevol altra naturalesa que siguen recollides bé a través de formularis o de consulta a plataformes autonòmiques d'interoperabilitat (d'ara en avant, PAI) o a altres administracions públiques, bé a través de documentació que entreguen les persones sol·licitants i representants legals. Així mateix, la comissió avaluadora també podrà tractar, en cas d'empat, i si ha sigut efectivament acreditada la circumstància per la persona interessada, dades de salut (diversitat funcional) i la condició de víctima de violència de gènere.  
Si la documentació presentada conté dades de terceres persones, prèviament a la comunicació d'aquestes dades a la Conselleria, les persones sol·licitants o els seus representants han d'informar aquestes persones del tractament de les seues dades per part de la Conselleria, en els termes previstos en aquest apartat.  
c) Finalitats del tractament i base jurídica: amb base jurídica en el compliment d'una missió realitzada en interés públic, en l'exercici de poders públics i en el compliment de les obligacions legals segons les bases reguladores d'aquesta convocatòria i altres normes aplicables (articles 6.1.e i 6.1.c del Reglament General de Protecció de Dades), incloent-hi les que regulen el tràmit electrònic, les dades personals es tractaran per a tramitar la sol·licitud, concessió i justificació de la beca.  
  
d) Destinataris de les dades: les dades personals podran ser comunicades tant a la PAI, per a comprovar les dades de sol·licitants o situacions socioeconòmiques previstes per a la baremació, com a altres administracions i institucions públiques, entre les quals es troben, sense caràcter limitatiu, òrgans de caràcter autonòmic, local, estatal i de la UE, òrgans judicials i Ministeri Fiscal, Tribunal de Comptes, Corts Valencianes, Sindicatura de Comptes, IGAE, Defensor del Poble, Síndic de Greuges, Agència Valenciana Antifrau, Delegació de Protecció de Dades i altres tercers subjectes de dret privat amb interés legítim o dret d'accés en el procediment.  
En compliment dels principis de publicitat i transparència, els llistats d'aspirants admesos, exclosos i beneficiaris es publicaran al llarg del procediment en la seu electrònica de la Generalitat i en la pàgina web de la Conselleria d'Educació, Cultura i Esport, i, a més, la resolució de concessió de les beques també serà publicada en el Diari Oficial de la Generalitat Valenciana com a notificació, així com en el portal de transparència de la Generalitat Valenciana i en la Base de dades nacional de subvencions (BDNS). En tots els casos, en ser les beneficiàries persones físiques, la informació sobre concessió de les beques que es publique en el portal de transparència i en la BDNS romandrà publicada al llarg de l'any natural següent al de la concessió de la beca.  
  
No obstant això, no es publicaran les dades de les persones aspirants o beneficiàries de les beques quan es troben en una situació de protecció especial que puga veure's agreujada amb la publicació de les seues dades personals, en particular, quan siguen víctima de violència de gènere o altres formes de violència contra la dona. En aquests casos, es procedirà a anonimitzar la informació d'ofici o a instàncies de la persona interessada.  
e) Les dades no seran objecte de transferències internacionals.   
f) Totes les dades sol·licitades a través del formulari de sol·licitud, així com la documentació vinculada, són necessàries per a poder tramitar la sol·licitud. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
g) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
h) Drets: la persona interessada pot exercir els drets d'accés, rectificació, supressió, oposició, limitació del tractament, portabilitat i també el dret de no ser objecte d'una decisió basada únicament en el tractament automatitzat, a través de les vies següents:  
  
- Tràmit electrònic accessible en l'adreça següent:  
www.gva.es/va/inicio/procedimientos'id\_proc=19581  
€ Enviant la petició a qualsevol de les adreces següents:  
Postal: avinguda de Campanar, 32. 46091 València  
Electrònica: oslrvlxdsqprectrcisbvivg@dhi.kz  
- De manera presencial a través del Registre.  
L'exercici dels drets requereix la identificació inequívoca de la persona interessada o representant.  
i) Dret a reclamar: la persona interessada pot presentar una reclamació davant l'Agència Espanyola de Protecció de Dades, a través de la seu electrònica accessible en l'adreça www.aepd.es, si considera no atesos els seus drets o vulnerat el tractament de les seues dades personals. Prèviament pot contactar amb la Delegació de Protecció de Dades de la Generalitat a través de vap@qba.pa o dirigint-se al passeig de l'Albereda, 16, 46051 València.  
Per a més informació, es pot consultar el registre d'activitats de tractament denominat Ajudes, beques i subvencions, accessible en www.ceice.gva.es/registre-de-tractament-de-dades.  
  
Tretze. Eficàcia  
Aquesta resolució produirà efectes des de l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 123 i 124, de la Llei 39/2015, d'1 d'octubre, del procediment administratiu comú de les administracions públiques, i amb els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, aquest acte, que posa fi a la via administrativa, pot ser objecte de recurs potestativament en reposició o bé s'hi pot plantejar directament un recurs contenciós administratiu, en el termini i davant dels òrgans que s'indiquen a continuació:  
a) El recurs de reposició s'ha d'interposar davant del conseller d'Educació, Cultura i Esport, en el termini d'un mes des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació d'aquesta resolució en el Diari Oficial de la Generalitat Valenciana.  
  
València, 27 de maig de 2021.- El conseller d'Educació, Cultura i Esport: Vicent Marzà i Ibáñez.